স্বাধীনতা পরবর্তী সময় থেকেই এক প্রকার বিলুপ্তপ্রায় গণতন্ত্র পুনঃপ্রতিষ্ঠার প্রধান অন্তরায় ছিল অবৈধ উপায়ে ক্ষমতা দখল কিংবা বৈধ-অবৈধ উপায়ে হস্তগত ক্ষমতা যেকোনো উপায়ে আঁকড়ে থাকা যার প্রেক্ষিতে জন্ম নেয় অবিশ্বাস-অনাস্থা। এই প্রতিকূলতা জয়ের হাতিয়ার হিসেবে তত্ত্বাবধায়ক সরকার ব্যবস্থা এক ‘অব্যর্থ দাওয়াই’ হিসেবে স্বীকৃতি পায়। তত্ত্বাবধায়ক ব্যাবস্থায় কয়েকটি সংসদ নির্বাচন অনুষ্ঠিত হওয়ায় জনগণ আরও নিশ্চিত হল গণতন্ত্র চর্চায় আমরা গণতন্ত্র বিবর্জিত দেশগুলোর জন্য আবারো ব্যতিক্রমী এবং অনুকরণীয় এক দৃষ্টান্ত স্থাপন করলাম। আমরা গর্ব ভরে সারা বিশ্বকে ইংগিতে বোঝাতে লাগলাম, দেখ গণতন্ত্র প্রতিষ্ঠার কত রাস্তা আছে। সাধারণ বুদ্ধির মানুষ আমরা নিশ্চিত ছিলাম আর যাই হোক স্বৈরাচারী কায়দায় ক্ষমতায় টিকে থাকার দিন শেষ।